Preşedintele Partidului Pro România, Victor Ponta, consideră că pedeapsa pronunţată de magistraţii Înaltei Curţi de Casaţie şi Justiţie în dosarul preşedintelui PSD, Liviu Dragnea, este „neaşteptat de mare”, potrivit Agerpres.

Foto: Inquam Photos/Octav Ganea

Ponta a declarat, duminică seară, la România TV, că se aştepta la o condamnare în cazul Dragnea, însă la o pedeapsă mai mică.

„Dacă mă întrebaţi pe mine, dacă mă întreba cineva: 'Domnule, cum ţi se pare?'. E foarte mult trei ani şi jumătate. Mă aşteptam să fie condamnat domnul Dragnea şase luni cu suspendare sau un an. O decizie poţi să o comentezi, dar nu poţi să nu o respecţi”, a spus liderul PPR.

În acelaşi timp, Ponta susţine că pedeapsa Curţii Supreme este „bazată pe probe”.